Document ID: 31995R2808

KOMMISSIONENS FORORDNING (EF) Nr. 2808/95 af 5. december 1995 om ændring af forordning (EF) nr. 3392/93 om gennemførelsesbestemmelser til Rådets forordning (EØF) nr. 1842/93 om almindelige regler for uddeling af mælk og visse mejeriprodukter til elever i skoler og undervisningsanstalter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1538/95 (2), særlig artikel 26, stk. 4, og
ud fra følgende betragtninger:
Ifølge artikel 1, stk. 3, i Rådets forordning (EØF) nr. 1842/83 (3), senest ændret ved forordning (EØF) nr. 2748/93 (4), fastsættes EF-støttebeløbene for mejeriprodukter bortset fra sødmælk under hensyn til mælkebestanddelene i de pågældende produkter;
i henhold til tiltrædelsesakten kan Finland og Sverige i en periode på tre år fravige de EF-krav til minimumsindholdet af fedt i konsummælk, der er omhandlet i artikel 3, stk. 1, litra b), i Rådets forordning (EØF) nr. 1411/71 (5), senest ændret ved forordning (EØF) nr. 2138/92 (6); de nævnte medlemsstater har på deres nationale liste over de mejeriprodukter, som ovennævnte støtte kan ydes til, anført mælketyper, der har et andet fedtindhold end de mejeriprodukter, for hvilke der er fastsat støttebeløb i artikel 4, stk. 1, i Kommissionens forordning (EF) nr. 3392/93 (7), senest ændret ved forordning (EF) nr. 1802/95 (8); støttebeløbene for disse produkter bør derfor fastsættes;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
I artikel 4, stk. 1, i forordning (EF) nr. 3392/93 indsættes:
»EF-støtten udgør dog:
- 26,73 ECU/100 kg mælk med et fedtindhold på mindst 3,00 %, men under 3,50 %
- 15,87 ECU/100 kg mælk med et fedtindhold på mindst 1,00 %, men under 1,50 %.«
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. december 1995.

Labels: 17
19
5
3
12